กสิกรแฟคเตอริ่งบุกปล่อยเงินกู้เกินร้อย
กสิกรไทยให้สินเชื่อแฟคเตอริ่ง รวมสินเชื่อหมุนเวียน 108% เน้นกลุ่มเอสเอ็มอี ตั้งเป้า 3,000 ล้านบาท
1 มี.ค. 2555

กสิกรไทยให้สินเชื่อแฟคเตอริ่ง รวมสินเชื่อหมุนเวียน 108% เน้นกลุ่มเอสเอ็มอี ตั้งเป้า 3,000 ล้านบาท 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ธนาคารได้ออกผลิตภัณฑ์ “เค แฟคเตอริ่ง เกินร้อย” เพื่อให้บริการเงินทุนหมุนเวียนแก่ผู้ประกอบการก่อนและหลังส่งมอบสินค้า แบ่งเป็นสินเชื่อหลังการส่งมอบสินค้า โดยลูกค้าสามารถใช้ใบแจ้งหนี้ที่มีระยะเวลาการชำระเงินเปลี่ยนเป็นเงินทุนหมุนเวียน วงเงินสูงสุด 90% ของมูลค่าใบแจ้งหนี้ 
นอกจากนี้มีสินเชื่อก่อนการส่งมอบสินค้า เป็นวงเงินสินเชื่อเบิกเงินเกินบัญชี (โอ/ดี) เพื่อเป็นเงินทุนหมุนเวียนเสริมสภาพคล่องในการจัดซื้อวัตถุดิบสำหรับผลิตสินค้า หรือจัดหาสินค้าสำเร็จรูปเพื่อส่งมอบ โดยผู้ประกอบการเอสเอ็มอีจะได้รับวงเงิน โอ/ดี สูงสุด 20% ของวงเงินสินเชื่อ หรือสูงสุด 6 ล้านบาท
ทั้งนี้ เมื่อลูกค้านำใบแจ้งหนี้จากคู่ค้ามูลค่า 10 ล้านบาท มาใช้ในการขอสินเชื่อ เค แฟคเตอริ่ง เกินร้อย ธนาคารจะพิจารณาอนุมัติวงเงินสินเชื่อแฟคเตอริ่ง 90% ของมูลค่าใบแจ้งหนี้ หรือ 9 ล้านบาท และวงเงินสินเชื่อ โอ/ดี 20% ของวงเงินสินเชื่อแฟคเตอริ่งที่ลูกค้าได้รับ หรือ 1.8 ล้านบาท ซึ่งผู้ประกอบการจะได้รับวงเงินอนุมัติรวม 10.8 ล้านบาท หรือ 108% ของใบแจ้งหนี้
นายพัชร กล่าวว่า มีความเป็นไปได้ที่ภาวะเศรษฐกิจโลกจะส่งผลให้ผู้ประกอบการเอสเอ็มอีหันมาใช้สินเชื่อแฟคเตอริ่งโดยนำใบแจ้งหนี้มาวางไว้กับธนาคาร โดยธนาคารจะมุ่งกลุ่มลูกค้าเป้าหมายเป็นเอสเอ็มอีระดับกลางที่มียอดขาย 50-400 ล้านบาท ทั้งลูกค้าในกลุ่มอุตสาหกรรมฮาร์ดแวร์และกลุ่มยานยนต์ 
อย่างไรก็ดี ธนาคารได้ตั้งเป้าวงเงินสินเชื่อ เค แฟคเตอริ่ง เกินร้อย 3,000 ล้านบาท ซึ่งสามารถรองรับปริมาณธุรกิจของลูกค้าได้ถึง 6,000 ล้านบาท จากเป้าหมายปริมาณธุรกิจสินเชื่อแฟคเตอริ่งผู้ประกอบการเอสเอ็มอีในปีนี้ 2.9 หมื่นล้านบาท โดยเพิ่มจากสินเชื่อคงค้างปีก่อนซึ่งอยู่ที่ 1.6 หมื่นล้านบาท 
นายพัชร กล่าวว่า ตลาดสินเชื่อแฟคเตอริ่งในไทยทั้งหมดปีก่อนมีปริมาณธุรกิจประมาณ 1.86 แสนล้านบาท เติบโตค่อนข้างมาก
ทั้งนี้กสิกรไทยมียอดสินเชื่อแฟคเตอริ่งทั้งหมด 3.65 หมื่นล้านบาท มีส่วนแบ่งตลาดประมาณ 20% เป็นอันดับ 1 ในตลาด สำหรับปีนี้คาดว่ายอดสินเชื่อแฟคเตอริ่งจะเพิ่มเป็น 2.43 แสนล้านบาท และคาดว่าจะเป็นสินเชื่อของกสิกรไทย 5.8 หมื่นล้านบาท